ད་དུང་གཏིང་ལ་ཅུང་ཞིག་དྲུས་ཚེ་ངས་བྱང་ངོས་པས་བཟོས་པའི་ཏོག་སྡེའི་ཆུ་གློག་ས་ཚིགས་དེ་དྲན་ཡོང་།དེ་ནི་སྐབས་དེའི་བོད་ཀྱི་ཆུ་གློག་ས་ཚིགས་དང་པོ་དེ་ཡིན་པར་མ་ཟད་རྒྱལ་ནང་གི་ཡང་ཨང་གཉིས་པ་དེ་རེད།དེའི་རྗེས་སུ་ཆུ་གློག་ས་ཚིགས་དེ་ལས་ལྡབ་འགའ་ཡིས་ཆེ་བ་ཞིག་རྒྱལ་ཁབ་ཀྱིས་ལས་ཏེ་བྱང་ངོས་པའི་དེ་ཟིལ་གྱིས་མནན་པའི་མི་ཚད་ད་ནི་ཤུལ་ཙམ་ཡང་མཐོང་རྒྱུ་མི་འདུགདེ་ཡང་བོད་ཀྱི་རིན་པོ་ཆེ་དང་རྒྱ་ཡི་རིན་པོ་ཆེ་ཡི་ཁྱད་པར་རེད།ད་དུང་སྐྱིད་ཆུའི་ཕར་ངོགས་ན་རྒྱ་ཆེར་ལས་ཡོད་པའི་རྒྱ་བཟའི་ལྷ་ཁང་གསེར་འོད་ཅན།པོ་ཏ་ལའི་ཐང་ཆེན་གྱི་བཟོ་ཞིང་དམག་གསུམ་གྱི་རྡོ་རིང་ཆེན་པོ།ཐ་ན་ལྷམ་དང་དོར་མའི་སྟེང་ལ་བསམ་བཞིན་དུ་བོད་ཀྱི་ཐང་སྐུ་ལྷ་རིས་དཔར་ཚུལ།མཐར་གཏུགས་ན་ཚང་མ་བོད་ཀྱི་རིན་པོ་ཆེ་དང་རྒྱ་ཡི་རིན་པོ་ཆེ་མ་གཅིག་པས་རེད།རིན་པོ་ཆེ་དེ་གཉིས་ལ་ཤུགས་ཆེ་ཆུང་ཤོར་བས་རེད།དེ་དག་ཡོད་ཚད་ལ་ངས་འདི་ནས་དཔེ་ཞིག་འདྲེན།བརྙན་འཕྲིན༼གྲུབ་ཆེན་དམ་པ་ཅི་ཀུང༽ནང་གི་ཕྱུག་པོའི་བུ་བྱི་ཕོ་དེས་དྲ་ཡོལ་གྱི་རྒྱབ་ལ་ཡིབ་སྟེ་ག་ལེར་ཚོད་བལྟའི་ཚུལ་གྱིས༼མཛེས་མ༽ཞེས་ཡང་ཡང་འབོད་ཀྱིན་རྣམ་སྨིན་གྱི་འབྲས་བུ་སྟེ་ཁོག་པའི་སྐྲན་རྡོག་སྦོས་ནས་ལྟོ་བ་ཇེ་ཆེར་འགྲོ་མིན་ལ་ཉམས་བརྟག་བྱེད་པའི་བཟོ་ལྟ་དེ་དྲན་ཡོང་ངམ།འོ་ད་དེ་རེད།དེ་བས་ཨ་ཙ་ར་ཀྲང་ཐེ་ལེན་ལྟ་བུ།སྨྱོ་མོ་སཱ་ཏེན་ཏེན་ལྟ་བུ་ནི་རྒྱ་ཡི་རྩེད་མོ་ཞིག་ལ་སྐུད་པའི་སྣེ་རུ་དཔྱངས་ཏེ་འཁྲབ་སྟོན་བྱེད་སྤྱད་ཀྱི་ཤིང་གི་མིའུ་ཆུང་དེ་དག་ལས་ཅི་ཡང་མ་རེད།གླེང་རིན་ཡང་མི་འདུགབལྟ་ཁོམ་ཡང་མ་བྱུང་།ཆེས་འཇིགས་སུ་རུང་བ་ནི།ཁོག་པའི་སྐྲན་རྡོག་མ་སྦོས་ཚེ་སྐུད་པར་ཁ་ལོ་བསྒྱུར་མཁན་རྫིག་པོ་དེ་དྲ་ཡོལ་ནག་པོའི་རྒྱབ་ནས་མངོན་སུམ་འཛེམ་མེད་ཀྱིས་ཕྱིར་འཇུར་ཡོང་སྟེ་མཛེས་མ་ཚོ་གཅིག་ཀྱང་མ་བསྐྱུར་བར་ཚང་མ་རྒྱ་ཡི་རིན་པོ་ཆེའི་རྩེད་སྤྱད་དུ་བསྒྱུར་འགྲོ་བ་དེ་རེད།དེ་དུས་དུག་ཆུ་འཐུང་བའི་མང་ཚོགས་མ་བཟོད་དེ་ཐ་མ་རྒྱལ་བོ་རང་གིས་ཀྱང་དུག་ཆུ་འཐུང་སྟེ་སྨྱོན་པར་གྱུར་སོང་བ་ཇི་བཞིན་ང་ཚོ་བོད་ཀྱི་རིན་པོ་ཆེ་ལ་ཡང་ཇི་འདྲའི་སེམས་ཁྲལ་ཡོང་ཨང་།